Pastor Maldonado
Pastor Rafael Maldonado Motta (Maracay, 9. ožujka 1985.) je bivši venezuelanski vozač Formule 1. Prije nego što je 2011. debitirao u Formuli 1, Maldonado je godinu prije osvojio GP2 prvenstvo. Osvojivši 2012. Veliku nagradu Španjolske, Pastor Maldonado je postao prvi Venezuelanac koji je pobijedio u F1 utrci.

Karijera

Formula Renault 

Maldonado je prva iskustva u utrkama formula stekao u Italiji 2003. Tamo se natjecao u talijanskom Formula Renault prvenstvu te je bio sedmi u vozačkom poretku. Jednu prvenstvenu utrku odvozio je i u njemačkom Formala Renault prvenstvu u Oscherslebenu.

Godine 2004. Maldonado se paralelno natjecao u talijanskom i europskom Formula Renault prvenstvu. Osvojio je talijanski naslov s osam pobjeda i šest pole position pozicija. Na europskom nivou bio je osmi u ukupnom poretku te je slavio u dvije utrke. Tijekom te godine, Pastor se natjecao u danas ukinutom Formula Renault V6 eurokupu na belgijskoj stazi Spa-Francorchamps gdje je završio utrku kao peti.

U studenom 2004. vozač je dobio priliku testirati bolid F1 momčadi Minardi u talijanskom Misanu. Tadašnji vlasnik momčadi, Giancarlo Minardi je bio nazačan na testu te je pohvalio Maldonada.

Talijanska Formula 3000 

Godine 2005., Pastor Maldonado je napredovao iz Formule Renault u Formulu 3000 gdje je nastupio za momčad Sighinolfi Auto Racing u četiri utrke. Jedna pobjeda bila mu je dovoljna da završi kao deveti u ukupnom poretku.

Također, vozač je nastupio i u devet utrka španjolske Renault svjetske serije. Tamo je imao suspenziju od četiri utrke zbog opasne vožnje unatoč zastavama upozorenja u Monacu.

Formula Renault 3.5 

Sljedeće godine, Pastor je nastupao u Formula Renault 3.5 prvenstvu vozeći za momčad Draco Racing. S tri pobjede, šest podija i pet pole positiona završio je kao treći u ukupnom poretku vozača.
Međutim, ta sezona je bila obilježena kontroverzom budući da je Maldonado mogao osvojiti naslov da nije poništena njegova pobjeda u Misanu zbog tehničkog prekršaja. Draco Racing je podnio žalbu talijanskom Nacionalnom žalbenom sudu za motosport. U konačnici, na ročištu održanom u siječnju 2007., vozač izgubio 15 bodova te je premješten na treće mjesto dok su tako novi prvak i viceprvak za sezonu 2006. postali Alx Danielsson i Borja García.

GP2 serija 

Nastup Maldonada u Formuli Renault 3.5 bili su dovoljni da privuče interes momčadi iz GP2 serije. Nakon uspješne probe krajem 2006., Maldonado je 2007. potpisao za Trident Racing.

Svoju prvu pobjedu ostvario je nakon samo četiri utrke. Ipak, vozač je morao propustiti posljednje četiri utrke sezone zbog loma kostiju tijekom treninga, ostavši tako izvan Top 10 u ukupnom poretku.

Godine 2008. vozač prelazi u Piquet Sports. U svojoj drugoj godini u GP2 seriji ostvario je šest podija i pobjedu na utrci u belgijskom Spau. Tada je sa 60 osvojenih bodova bio peti u ukupnom poretku.

Sljedeće sezone vozač je nastupao za ART Grand Prix. Kao dio dogovora, Maldonado je odvozio i tri prvenstvene utrke azijske GP2 serije. Maldonado je često bio u sjeni momčadskog kolege Nice Hülkenberga koji je 2009. osvojio naslov prvaka.

Tokom 2010. Maldonado je vozio za Rapax Team s kojim je osvojio GP2 prvenstvo te je pobijedio u šest utrka. U posljednjih pet utrka sezone, njih tri nije odvozio do kraja, ali je 87 bodova bilo dovoljno za naslov prvaka.

Formula 1

Williams (2011. - 2013.) 

Pred kraj F1 sezone 2010., Maldonada se povezivalo s Williamsom gdje bi zamijenio bivšeg kolegu iz GP2, Nicu Hülkenberga. Pred kraj sezone nastupio je kao test vozač na stazi Yas Marina Circuit u Abu Dhabiju vozeći za Williams i HRT.

Dana 15. studenog 2010. Williams je potvrdio da Hülkenberg postaje bivši momčadski vozač dok je 1. prosinca iste godine potvrđeno da je Maldonado postao njegova zamjena. Dovevši Pastora Maldonada u momčad, Williams je ostvario sponzorstvo venezuelanske Vlade kroz nacionalnu naftnu kompaniju Petróleos de Venezuela koja je u državnom vlasništvu.

Sezona 2011. 

Maldonado je odustao na svojim prvim dvjema utrkama u Australiji i Maleziji. U prvoj zbog problema u prijenosu a u drugoj zbog neupjeha u kvalifikacijama. Na Velikoj nagradi Monaka, Maldonado se sudario s Lewisom Hamiltonom pet krugova do kraja, zbog čega je morao odustati. Međutim, po pravilima FIA-e, budući da je odvozio više od 90% utrke, vozač je osvojio 18. mjesto.

Na utrci Velike nagrade Belgije vozač je tijekom vožnje imao incident s Lewisom Hamiltonom što je rezultiralo kaznom od pet mjesta dok je Hamilton samo opomenut. Tada je bio deseti što je u konačnici bilo najbolje osvojeno mjesto te sezone a osvojio je i prvi bod u Formuli 1.

Pastor Maldonado je razočaravajuću sezonu završio na 19. mjestu sa svega jednim bodom i čak šest odustajanja. Ipak, 1. prosinca 2011. Williams F1 je potvrdio da će Maldonado voziti za momčad u sljedećoj sezoni.

Sezona 2012. 

Williams je u novu sezonu ušao s novim Renaultovim motorima umjesto Coswortha iz prethodnje.

Maldonado je na utrci Velike nagrade Australije razbio bolid u zadnjem krugu nakon borbe s Fernandom Alonsom za peto mjesto. U sljedećoj utrci u Maleziji vozač je morao odustati nakon 54 krugova zbog kvara na motoru. Prve bodove Maldonado je ostvario na utrci u Kini osvojivši osmo mjesto.

U kvalifikacijama za Veliku nagradu Španjolske, vozač je bio drugi u kvalifikacijama. Kasnije je Maldonado unaprijeđen na prvo mjesto budući da je Lewis Hamilton kažnjen. U samoj utrci Pastor je vodio cijelo vrijeme te je senzacionalno pobijedio i postao prvi vozač iz Venezuele koji je ostvario pobjedu u Formuli 1. Time je Williams stigao do 114. pobjede u povijesti, ali prve nakon 2003.

Iako je Maldonado u sezoni 2012. imao skoro pa isti broj odustajanja kao i prethodne, u njoj je uslijedio ogroman pomak u odnosu na 2011. Tada je osvojio svega jedan bod na VN Belgije dok je 2012. ubilježio prvu pobjedu karijere te skupio ukupno 45 bodova.

Sezona 2013. 

Vozač je novu sezonu započeo s finskim početnikom Valtterijem Bottasom i boljom šasijom FW35. Međutim, sezonu je završio s jednim osvojenim bodom te 18. mjestom na tablici. Također, optužio je svoju bivšu momčad za sabotažu na VN SAD-a.

Lotus F1 (2014. - 2015.) 

Dana 29. studenog 2013. Pastor Maldonado je prešao u Lotus F1, postavši tako momčadski kolega Romainu Grosjeanu za sljedeću sezonu. S Lotusom je vozio ukupno dvije sezone, nakon čega se, unatoč najavama, umirovio.

Privatni život 

Maldonado se smatra socijalistom te je bio prijatelj pokojnom venezuelanskom predsjedniku Hugu Chávezu. Na njegovom pogrebu bio je jedan od članova počasne straže. 

U prosincu 2012. godine, oženio se novinarkom Gabrielom Tarkanyi, s kojom je naredne godine dobio kći Victoriju.

Izvori

Vanjske poveznice 
Službena web stranica Pastora Maldonada

Venezuelanski sportisti
Vozači Formule 1